ไฟแนนซ์ทูเดย์
ธนาคารซีไอเอ็มบี ไทย ไอเดียแจ๋ว กำลังเป็นหัวหอกขับเคลื่อนแนวคิดจัดตั้งสมาคมนักธุรกิจอาเซียน (ASEAN Business Club หรือ ABC)
21 ส.ค. 2554

ธนาคารซีไอเอ็มบี ไทย ไอเดียแจ๋ว กำลังเป็นหัวหอกขับเคลื่อนแนวคิดจัดตั้งสมาคมนักธุรกิจอาเซียน (ASEAN Business Club หรือ ABC) 
เพิ่มพลังความร่วมมือในอาเซียน โดยเชิญนักธุรกิจชั้นหัวกะทิจากทั่วภูมิภาคอาเซียน 10 คน มาเป็นสภาที่ปรึกษา เพื่อก่อตั้งและวางแนวทางของสมาคม อาทิ ดาโต๊ะ ศรี นาเซียร์ ราซัค ประธานเจ้าหน้าที่บริหารกลุ่มซีไอเอ็มบีจากประเทศมาเลเซีย ส่วนของประเทศไทยได้เชิญ ชาติศิริ โสภณพนิช กรรมการผู้จัดการใหญ่ ธนาคารกรุงเทพ และทศ จิราธิวัฒน์ กรรมการผู้จัดการใหญ่ บริษัท เซ็นทรัล รีเทล คอร์ปอเรชั่น เป็นผู้ร่วมก่อตั้ง 




...ผู้ก่อตั้งท่านอื่นๆ ยังมี ดาโต๊ะ ศรี โทนี่ เฟอร์นันเดส ประธานเจ้าหน้าที่บริหารกลุ่มแอร์เอเชียจากประเทศมาเลเซีย ไชรูล ทานจัง ประธานกรรมการกลุ่มพารา และแพททริค วาลูโฮ ประธานเจ้าหน้าที่บริหาร นอร์ธสตาร์ แปซิฟิค จากประเทศอินโดนีเซีย ไซมอน เจียง ผู้ก่อตั้งเอสซี โกลบอล ดีเวลลอปเมนท์ และชิว เก๊ก คิม ประธานบริหาร เดอะ สเตรท เทรดดิ้ง คัมปานี จากประเทศสิงคโปร์ เจมส์ ออกัสโต้ โซเบล เดอ อยาลา ประธานเจ้าหน้าที่บริหารและกรรมการผู้จัดการใหญ่ อยาลา คอร์ปอเรชั่น และซีซ่าร์ คอนซิง จากกลุ่มโรฮาทิน จากประเทศฟิลิปปินส์ เรียกว่างานนี้บิ๊กๆ ทั้งน้าน
...สภาที่ปรึกษาทั้ง 10 ท่าน จะเป็นผู้คัดเลือกและเชิญนักธุรกิจชั้นหัวกะทิจากทั่วภูมิภาคมาเข้าร่วมเป็นสมาชิกของ ABC เตรียมพร้อมรับการเกิดขึ้นของประชาคมเศรษฐกิจอาเซียน หรือ The ASEAN Economic Community (AEC) ในปี 2558 
...ความพยายามในการเปิดประมูลที่ดินถนนรัชดา ภิเษก ใกล้กับศูนย์วัฒนธรรมแห่งประเทศไทยของแบงก์ชาติใกล้ความจริงแล้ว โดยเที่ยวนี้รับประกันว่าราคาสูงกว่าที่คุณหญิงพจมาน ณ ป้อมเพชร เคยให้ไว้แน่นอน เพราะบริษัทประเมินราคาตีมูลค่าออกมาแล้วยืนยัน ยังไง้ ยังไงราคาก็สูงกว่า 1,000 ล้านบาทแน่ 
...แต่ปัญหาที่แบงก์ชาติกำลังขบคิดอย่างหนักก็คือ ถ้าบริษัท เอสซี แอสเสท ของปูยิ่งลักษณ์ ชินวัตร น้องสาว พ.ต.ท.ทักษิณ อดีตคู่กรณี มาขอเข้าร่วมประมูลเล่าจะทำอย่างไร ครั้นจะไม่ให้ร่วมวงประมูลก็ไม่มีกฎหมายตัวไหนห้ามได้ รวมทั้งคำพิพากษาของศาลฎีกาแผนกคดีอาญาของผู้ดำรงตำแหน่งทางการเมือง ก็ไม่ได้ตัดสินอะไรที่เกี่ยวกับเอสซี แอสเสทเลย งานนี้แบงก์ชาติคงทำได้แต่ตีปลาหน้าไซ ไม่ให้ฝ่ายการเมืองเข้ามาจุ้นจ้านจนเสียการเสียงานเหมือนครั้งก่อน